Mooinooi: Polisie krap kop oor nóg ŉ gru-moordArgieffoto: Kent Williamson Die polisie in Mooinooi in Noordwes het ŉ beroep op lede van die publiek gedoen om te help om die liggaam van ŉ man, vermoedelik in sy 30’s, uit te ken. Sers. Kelebogile Moleko, woordvoerder van die polisie, sê die man se liggaam is einde Maart deur ŉ inwoner van die dorp in die straat aangetref. Hy is onthoof en sy liggaam is in die straat gelaat – ŉ moord wat die polisie as grusaam beskryf het. Volgens Moleko het die man ŉ bruin T-hemp, ŉ blou trui, swart jeans en ŉ bruin belt gedra. Moleko sê enigiemand wat kennis dra van ŉ vermiste persoon wat in dié omgewing was, moet dadelik met die polisie kontak maak. “Die polisie versoek enigiemand wat kan help om die man uit te ken om onmiddellik met sers. Sello in verbinding te tree deur hom by 079 357 4633 te kontak,” sê hy. ŉ Foto word nié gebruik nie weens die grafiese en ontstellende aard daarvan. Die polisie kon ook nie ŉ identiteitsfoto van die man verskaf nie, aangesien sy identiteit nié bekend is nie.